CELEX: 
Language: bg
Date: 2019-04-25 00:00:00
Title: РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА за осигуряване на доброто функциониране на електронния регистър за квоти за пускане на пазара на флуоровъглеводороди

РЕГЛАМЕНТ ЗА ИЗПЪЛНЕНИЕ (ЕС) .../… НА КОМИСИЯТА
            
            
               от 25.4.2019 година
            
            
               за осигуряване на доброто функциониране на електронния регистър за квоти за пускане на пазара на флуоровъглеводороди
            
            
               (текст от значение за ЕИП)
            
            
               ЕВРОПЕЙСКАТА КОМИСИЯ,
            
            
               като взе предвид Договора за функционирането на Европейския съюз,
            
            
               като взе предвид Регламент (ЕС) № 517/2014 на Европейския парламент и на Съвета от 16 април 2014 г. за флуорсъдържащите парникови газове и за отмяна на Регламент (ЕО) № 842/2006
                  1
               , и по-специално член 17, параграф 2 от него,
            
            
               като има предвид, че: 
            
            
               (1)В член 17 от Регламент (ЕС) № 517/2014 се предвижда централен електронен регистър за управление на квотите за пускане на флуоровъглеводороди на пазара и за докладването, включително за докладване на пуснато на пазара оборудване, заредено с флуоровъглеводороди („регистърът“).
            
            
               (2)След изменението от Кигали на Монреалския протокол за веществата, които разрушават озоновия слой
                  2
               , от 1 януари 2019 г. вносът и износът на големи количества флуоровъглеводороди във и от Съюза попадат в обхвата на системата за лицензиране, посочена в член 4Б от Монреалския протокол. Валидната регистрация в регистъра съгласно Регламент (ЕС) № 517/2014 на предприятие, действащо като вносител или износител, в зависимост от случая, се счита за такъв лиценз.
            
            
               (3)За да се осигури доброто функциониране на регистъра, е важно да се уточнят изискванията към предприятията, чиято регистрация е задължителна. Тези изисквания следва, наред с другото, да включват изискване за предоставяне на информация, свързана с финансовото състояние и правния статут на тези предприятия. Такава информация може да е необходима, за да се осигури ефективно разпределяне на квотите, да се избегне нарушаване на разпределянето на квотите и да се предотвратят заобикалянето на законовите изисквания и злоупотребите с тях.
            
            
               (4)Различното положение на предприятията, които са упълномощили изключителен представител в съответствие с Регламент (ЕС) № 517/2014, следва също да бъде отразено в изискванията за регистрация. 
            
            
               (5)За да може механизмът за квоти за пускане на флуоровъглеводороди на пазара да се прилага ефективно чрез регистъра, е важно да се осигурят предпазни мерки, насочени към гарантиране, че разпределянето на квотите се извършва по законен и справедлив начин. Ролята на регистъра е да улесни ефективното прилагане на механизма за квоти. Ето защо регистърът следва да бъде организиран и управляван по начин, който да позволява използването му като средство за предотвратяване на заобикалянето или злоупотребата с изискванията за разпределяне на квотите. По-специално, когато един и същ действителен собственик (едни и същи действителни собственици) регистрира(т) няколко предприятия с цел получаване на повече разпределени квоти в сравнение с дела на едно-единствено предприятие от максималното количество флуоровъглеводороди, което може да бъде пуснато на пазара в Съюза в съответствие с член 15, параграф 1 от Регламент (ЕС) № 517/2014, такива предприятия, регистрирани от един и същ действителен собственик (едни и същи действителни собственици), следва да се разглеждат като едно предприятие за целите на разпределянето на квотите, предвидено в член 16, параграф 5 от Регламента. Действителният собственик може да бъде свързан с всякакъв вид юридически лица, включително малки и средни предприятия.
            
            
               (6)Като се вземат предвид националните закони и правила, регулиращи установяването и функционирането на предприятията, Комисията се нуждае от помощта на държавите членки, за да оцени пълнотата и точността на информацията, предоставена от предприятията за целите на регистрацията. Поради това от държавите членки следва да се изисква да си сътрудничат и да обменят информация с Комисията, за да се гарантира доброто функциониране на регистъра.
            
            
               (7)От Комисията се изисква да гарантира, че личните данни, предоставени съгласно член 17 от Регламент (ЕС) № 517/2014, се обработват в съответствие с Регламент (ЕС) 2018/1725 на Европейския парламент и на Съвета
                  3
               .
            
            
               (8)Мерките, предвидени в настоящия регламент, са в съответствие със становището на комитета, учреден по силата на член 24, параграф 1 от Регламент (ЕО) № 517/2014, 
            
            
               ПРИЕ НАСТОЯЩИЯ РЕГЛАМЕНТ:
            
            
               Член 1
            
            
               Предмет 
            
         
         
            
               С настоящия регламент се определят общи оперативни изисквания за регистрация в регистъра, създаден съгласно член 17, параграф 1 от Регламент (ЕС) № 517/2014.
            
            
               Член 2
            
            
               Определения
            
            
               „Действителен собственик“ означава действителен собственик съгласно определението в член 3, точка 6 от Директива (ЕС) 2015/849 на Европейския парламент и на Съвета
                  4
               .
            
            
               Член 3
            
            
                Изисквания към информацията при регистрация в регистъра
            
            
               1.Предприятията, установени в Съюза, предоставят на Комисията следната информация за целите на регистрацията в регистъра:
            
            
               а)наименование и правна форма на предприятието съгласно съответните официални документи в съответствие с националните закони и практики;
            
            
               б)пълния адрес на предприятието, включително името на улицата и номера на сградата, пощенския код, името на града и държавата;
            
            
               в)телефонния номер на предприятието, включително кода за международно избиране;
            
            
               г)номера на предприятието по ДДС;
            
            
               д)регистрационен и идентификационен номер на икономическите оператори (EORI номер), ако е приложимо;
            
            
               е)пълното име на едно лице за контакт, което отговаря на условията от точки i) и ii), както и индивидуален електронен адрес, използван за професионални цели от това лице, който съдържа, ако е наличен, ясна връзка с предприятието:
            
            
               i)той или тя е или действителен собственик, или е лице, наето на работа от предприятието; 
            
            
               ii)той или тя е упълномощен(а) да изпълнява всички задължения и съответни дейности, свързани с регистъра, от името на предприятието, така че те да станат правно обвързващи за предприятието;
            
            
               ж)описание на стопанските дейности на предприятието;
            
            
               з) писмено потвърждение на намерението на предприятието да се регистрира в регистъра, подписано от действителен собственик или служител на предприятието, който е упълномощен да прави правно обвързващи изявления от името на предприятието;
            
            
               и)данните за банковата сметка на предприятието, валидирани чрез документ, подписан от банков представител, или чрез оригинална официална банкова справка за банкова сметка в Съюза, която се използва от предприятието за дейността му и обхваща период в рамките на последните 3 месеца.
            
            
               2.Предприятията, установени извън Съюза, които са упълномощили изключителен представител съгласно член 16, параграф 5 от Регламент (ЕС) № 517/2014, предоставят на Комисията следната информация за целите на регистрирането в регистъра:
            
            
               а) информацията, посочена в параграф 1, букви а), б) и в), но по отношение както на предприятието, така и на изключителния представител, и придружена в случай на информацията, посочена в буква а), от съответен официален документ, който съдържа във всеки случай наименованието и правната форма, заедно със заверен превод на този документ на английски език;
            
         
         
            
               б) информацията, посочена в параграф 1, букви г), д) и и), но по отношение на изключителния представител, а не на предприятието;
            
            
               в) пълното име на едно лице за контакт, което отговаря на условията по точки i) и ii), както и индивидуален електронен адрес, използван за професионални цели от това лице, съдържащ, ако е наличен, ясна връзка с изключителния представител:
            
            
                i)той или тя е или действителен собственик, или е лице, наето на работа от изключителния представител;
            
            
               ii)той или тя е упълномощен(а) да изпълнява всички задължения и съответни дейности, свързани с регистъра, от името на предприятието и изключителния представител, така че те да станат правно обвързващи както за предприятието, така и за изключителния представител; 
            
            
               г)електронен адрес на изключителния представител;
            
            
               д)описание на стопанските дейности на предприятието;
            
            
               е) писменото потвърждение, посочено в параграф 1, буква з), но подписано допълнително от действителен собственик или служител на изключителния представител, който е упълномощен да прави правно обвързващи изявления от името на изключителния представител.
            
            
               3.За да може да бъде подадена декларация съгласно член 16, параграф 2 или член 16, параграф 4 от Регламент (ЕС) № 517/2014 за дадена година, сроковете за подаване и за попълване на заявление за регистрация в регистъра се посочват в известието, което следва да бъде публикувано от Комисията съгласно член 16, параграф 2, трета алинея от посочения регламент.
            
            
               4.Предприятията, които вече са регистрирани преди влизането в сила на настоящия регламент, подават информацията съгласно параграфи 1 или 2, в зависимост от това кое е приложимо, в срок от 3 месеца от влизането в сила на настоящия регламент, освен ако тази информация не е вече вписана в регистъра.
            
            
               Член 4
            
            
               Допълнителни изисквания към информацията при регистрация в регистъра
            
            
               1.Комисията може да поиска от дадено предприятие да предостави информация за идентичността на действителния(ите) собственик(ици) на предприятието и, когато е приложимо, за изключителния представител на предприятието, включително информация относно вида на действителния собственик и вида и нивото на контрол, който всеки такъв собственик има право да упражнява.
            
            
               2.Когато това е оправдано след предварителна оценка на информацията, предоставена съгласно член 3 и, ако е приложимо, съгласно параграф 1 от настоящия член, Комисията може също така да поиска от предприятието да предостави следното:
            
            
               а)допълнителна информация или подкрепящи доказателства, показващи точността и пълнотата на информацията, предоставена съгласно член 3, или, в зависимост от случая, параграф 1 от настоящия член;
            
            
               б)финансовите отчети на предприятието за предходната година или, ако не са налични, доказателство за наличието на достатъчно средства за осъществяване на бъдещите дейности, за които предприятието желае да се регистрира в регистъра;
            
            
               в)бизнес плана на предприятието за бъдещите дейности и преглед на предишните стопански дейности;
            
            
               г)документ, показващ управленската структура на предприятието;
            
            
               д)информация относно евентуални връзки, например правни, икономически или финансови връзки, с други предприятия или действителни собственици на други предприятия, които са подали искане за регистрация или вече са регистрирани в регистъра.
            
            
               3.Комисията може да поиска, когато е целесъобразно, всяка допълнителна информация или всички подкрепящи доказателства, поискани съгласно параграф 2 от предприятия, които са упълномощили изключителен представител, да бъдат придружени от заверен превод на английски език.
            
            
               4.Предприятията предоставят всяка информация или доказателства, поискани съгласно настоящия член, в рамките на 10 работни дни след датата на искането или в рамките на по-дълъг срок, който Комисията може да одобри след надлежно обосновано искане от страна на предприятието за удължаване на срока.
            
         
         
            
               Член 5
            
            
               Задължение за актуализиране на информацията
            
            
               Предприятията, регистрирани в регистъра, гарантират, че информацията, предоставена от тях или от тяхно име съгласно настоящия регламент, е актуална, и предоставят на Комисията актуализирана информация веднага след като съответната информация се промени или престане да бъде пълна или точна.
            
            
               Член 6
            
            
               Отказ, временно прекратяване и заличаване на регистрации
            
            
               1.Комисията може да откаже да регистрира предприятие в регистъра или да прекрати временно регистрацията на предприятие, ако не са спазени изискванията на настоящия регламент по отношение на предприятието или ако информацията или доказателствата, предоставени съгласно настоящия регламент от или от името на предприятието, са неточни или непълни. Съответното предприятие и компетентният орган на съответната държава членка получават информация чрез регистъра за причините за отказа или временното прекратяване на регистрацията.
            
            
               2.Когато регистрацията на дадено предприятие е временно прекратена съгласно параграф 1, Комисията отменя временното прекратяване и възстановява регистрацията, ако изискванията на настоящия регламент по отношение на предприятието са спазени впоследствие или ако, в зависимост от случая, информацията или доказателствата, предоставени съгласно настоящия регламент от или от името на предприятието, са актуализирани впоследствие, така че да са точни и пълни.
            
            
               3.Комисията заличава регистрацията на предприятия в случаите, когато е предоставена умишлено невярна информация или ако след временното прекратяване дадено предприятие продължава да не предоставя необходимата информация или не актуализира информацията си съгласно настоящия регламент. Съответното предприятие и компетентният орган на съответната държава членка получават информация чрез регистъра за причините за заличаване на регистрацията.
            
            
               Член 7
            
            
               Предприятия със същия действителен собственик (същите действителни собственици)
            
            
               1.За целите на разпределението на квоти за пускане на пазара на флуоровъглеводороди съгласно член 16, параграф 5 от Регламент (ЕС) № 517/2014 всички предприятия с един и същ действителен собственик (едни и същи действителни собственици) се считат за един-единствен декларатор в съответствие с член 16, параграфи 2 и 4 от същия регламент. Този единствен декларатор е първоначално регистрираното предприятие или, когато е целесъобразно, друго регистрирано предприятие, посочено от действителния собственик. За целите на преизчисляването на референтните стойности в съответствие с член 16, параграф 3 от Регламент (ЕС) № 517/2014 всички предприятия с един и същия действителен собственик (едни и същите действителни собственици) се считат за един-единствен вносител или производител. Този единствен вносител или производител е първоначално регистрираното предприятие или, когато е целесъобразно, друго регистрирано предприятие, посочено от действителния собственик.
            
            
               2.По отношение на предприятия, за които параграф 1 се прилага за два периода на деклариране, Комисията заличава регистрацията на предприятията със един и същия действителен собственик (едни и същите действителни собственици), с изключение на предприятието, което е регистрирано първо или, когато е целесъобразно, друго регистрирано предприятие, посочено от действителния собственик, освен ако няма други неизпълнени задължения в съответствие с Регламент (ЕС) № 517/2014, които изискват регистрация в регистъра.
            
            
               Член 8
            
            
               Обмен на информация
            
            
               При поискване държавите членки си сътрудничат и обменят информация с Комисията, когато това е необходимо за оценката на пълнотата и точността на информацията, предоставена от предприятията за целите на регистрацията съгласно настоящия регламент, по-специално когато информацията се отнася до национални закони и практики.
            
            
               Член 9
            
            
               1.Личните данни на предприятие, чиято информация е обработена в регистъра, могат да бъдат съхранявани за максимален срок от 5 години след заличаването на регистрацията в съответствие с член 6, параграф 3.
            
            
               2.Комисията гарантира чрез технически средства заличаването на лични данни в съответствие с параграф 1.
            
            
               Член 10
            
            
               Настоящият регламент влиза в сила на двадесетия ден след деня на публикуването му в Официален вестник на Европейския съюз.
            
         
         
            
               Настоящият регламент е задължителен в своята цялост и се прилага пряко във всички държави членки.
            
            
               Съставено в Брюксел на 25.4.2019 година.
            
            
               
                     За Комисията
               
               
                     Председател
                     Jean-Claude JUNCKER
               
            
         
         
            
                  
                     (1)
                  
                        ОВ L 150, 20.5.2014 г., стр. 195. 
               
               
                  
                     (2)
                  
                        Решение (ЕС) 2017/1541 на Съвета от 17 юли 2017 г. за сключване от името на Европейския съюз на изменението от Кигали на Монреалския протокол за веществата, които нарушават озоновия слой (ОВ L 236, 14.9.2017 г., стр. 1).
               
               
                  
                     (3)
                  
                        Регламент (ЕС) 2018/1725 на Европейския парламент и на Съвета от 23 октомври 2018 г. относно защитата на физическите лица във връзка с обработването на лични данни от институциите, органите, службите и агенциите на Съюза и относно свободното движение на такива данни и за отмяна на Регламент (ЕО) № 45/2001 и Решение № 1247/2002/ЕО (ОВ L 295, 21.11.2018 г., стр. 39). 
               
               
                  
                     (4)
                  
                        Директива (ЕС) 2015/849 на Европейския парламент и на Съвета от 20 май 2015 г. за предотвратяване използването на финансовата система за целите на изпирането на пари и финансирането на тероризма, за изменение на Регламент (ЕС) № 648/2012 на Европейския парламент и на Съвета и за отмяна на Директива 2005/60/ЕО на Европейския парламент и на Съвета и на Директива 2006/70/ЕО на Комисията (ОВ L 141, 5.6.2015 г., стр. 73).